《镇远会刘同年念故乡山水将卜隐居因题以别》
明代·杭淮

三河有灵山，下有泃阳泉。山高嵯峨郁而秀，泉性温燠清且涟。

闻君念此将诛茅，未去已觉心飘然。云霄赤骥整初驾，风飙急隼当秋天。

胡为早作宴游计，无乃爱此山泉偏。忆昔京都与君别，回首十年不相见。

今朝执手蛮山中，觉我衰迟颜发变。浮云生态自朝暮，碧草馀葩满郊甸。

人生出处何必同，钟鼎山林各有愿。别君何地更逢君，把酒临江心曲乱。

作者简介：（1462—1538）明常州宜兴人，字东卿，号复溪。杭济弟。弘治十二年进士，授刑部主事，迁员外郎。正德间历云南提学副使，累官右副都御史致仕。与兄济并负诗名。有《双溪诗集》、《二杭集》。